ai4bharat/Pralekha huggingface dataset:
പെട്രോളിയം, പ്രകൃതി വാതക മന്ത്രാലയം
ആഗോളതലത്തിൽ കാലാവസ്ഥാ വ്യതിയാനം ലഘൂകരിക്കുന്നതിൽ ഇന്ത്യ മുൻനിരയിൽ : 2023 ഓട്ടോ എക്സ്പോയിൽ ശ്രീ ഹർദീപ് എസ്. പുരി
ന്യൂഡൽഹി , ജനുവരി 13, 2023
ആഗോളതലത്തിൽ കാലാവസ്ഥാ വ്യതിയാനം ലഘൂകരിക്കുന്നതിൽ ഇന്ത്യ മുൻനിരയിലാണെന്നും ഊർജ പരിവർത്തന അജണ്ടയിൽ അതിവേഗം പുരോഗമിക്കുകയാണെന്നും കേന്ദ്രപെട്രോളിയം, പ്രകൃതി വാതക മന്ത്രി ഹർദീപ് എസ്.പുരി. വർദ്ധിച്ചുവരുന്ന ഊർജ ആവശ്യകതയെ അഭിസംബോധന ചെയ്യുന്നതോടൊപ്പം പരിസ്ഥിതി സംരക്ഷിക്കുമെന്ന പ്രതിജ്ഞ പാലിക്കാനായി നൂതനാശയങ്ങൾ കൈക്കൊള്ളാൻ ഇന്ത്യ എത്രത്തോളം തയ്യാറാണെന്ന് ഓട്ടോ എക്സ്പോ-2023 പരിപാടി അടയാളപ്പെടുത്തുന്നതായി ശ്രീ ഹർദീപ് എസ്. പുരി പറഞ്ഞു.
ഓട്ടോമൊബൈൽ വ്യവസായത്തെ സംബന്ധിച്ചിടത്തോളം, സുരക്ഷിതവും വൃത്തിയുള്ളതും പങ്കിടുന്നതുമായ ഒരു നാളേയ്ക്കായുള്ള ഇന്ത്യയുടെ സാങ്കേതികവിദ്യ, കഴിവ്, കാഴ്ചപ്പാട് എന്നിവയുടെ പ്രദർശനമായിരിക്കും ഈ പരിപാടിയെന്ന് ഓട്ടോ എക്സ്പോ-2023 ൽ സംസാരിക്കവെ അദ്ദേഹം പറഞ്ഞു. ആഭ്യന്തര, അന്തർദേശീയ നിക്ഷേപകർക്കും മറ്റ് പങ്കാളികൾക്കും ഇത് ഒരു പ്ലാറ്റ്ഫോം നൽകുമെന്നും അദ്ദേഹം കൂട്ടിച്ചേർത്തു .
ഓട്ടോമോട്ടീവ് കമ്പോണന്റ്സ് മാനുഫാക്ചേഴ്സ് അസോസിയേഷൻ ഓഫ് ഇന്ത്യ , കോൺഫെഡറേഷൻ ഓഫ് ഇന്ത്യൻ ഇൻഡസ്ട്രി , സൊസൈറ്റി ഓഫ് ഇന്ത്യൻ ഓട്ടോമൊബൈൽ മാനുഫാക്ചേഴ്സ്  എന്നിവർ ചേർന്നാണ് “എക്സ്പ്ലോർ ദ വേൾഡ് ഓഫ് മൊബിലിറ്റി” എന്ന പ്രമേയവുമായി ഓട്ടോ എക്സ്പോ-2023 സംഘടിപ്പിക്കുന്നത്. പരിപാടിയിൽ 100-ലധികം കമ്പനികളുടെയും 30000-ത്തിലധികം പേരുടെയും പങ്കാളിത്തം ഉണ്ടാകുമെന്ന് പ്രതീക്ഷിക്കുന്നു.
എത്തനോൾ മിശ്രിതത്തിന്റെ കാര്യത്തിൽ ഇന്ത്യ കൈവരിച്ച പുരോഗതിയെക്കുറിച്ച് സംസാരിച്ച മന്ത്രി, 2013-14 ൽ പെട്രോളിലെ എത്തനോൾ മിശ്രിതം 1.53% ആയിരുന്നത് 2022 ൽ 10.17% ആയി ഉയർത്തി എന്ന് അറിയിച്ചു.ഇത് 2022 നവംബർ എന്ന പ്രഖ്യാപിത ലക്ഷ്യത്തിനു മുന്പാണെന്നും 2030 ഓടെ പെട്രോളിൽ 20% എത്തനോൾ കലർത്തുക എന്ന ലക്ഷ്യം 2025-26 ൽ തന്നെ കൈവരിക്കാൻ കഴിയും എന്നു പ്രതീക്ഷിക്കുന്നതായി മന്ത്രി പറഞ്ഞു. ഇത് രാജ്യത്തിന്റെ ഊർജ സുരക്ഷ വർധിപ്പിക്കുക മാത്രമല്ല, 41,500 കോടി രൂപയിലധികം വിദേശ വിനിമയ സമ്പാദ്യമായി മാറ്റുകയും ചെയ്തിട്ടുണ്ടെന്നും അദ്ദേഹം പറഞ്ഞു. കൂടാതെ 27 ലക്ഷം മെട്രിക് ടൺ ഹരിതഗൃഹ വാതക ഉദ്ഗമനം കുറയ്ക്കുകയും കർഷകർക്ക് 40,600 കോടി രൂപ വേഗത്തിൽ ലഭ്യമാക്കുകയും ചെയ്തു.
SKY
(Visitor Counter : 79
ആരോഗ്യ, കുടുംബക്ഷേമ മന്ത്രാലയം
12 മുതൽ 14 വയസ്സു വരെ പ്രായമുള്ള കുട്ടികൾക്കായി നാളെ മുതൽ കോവിഡ് 19 പ്രതിരോധകുത്തിവയ്പ്പ് ആരംഭിക്കും
2022 മാർച്ച് 16 ന്, ദേശീയ വാക്സിനേഷൻ ദിനത്തിൽ, 12 മുതൽ 14 വയസ്സു വരെ പ്രായമുള്ള കുട്ടികൾക്കായി, എല്ലാ സർക്കാർ കോവിഡ് പ്രതിരോധ കുത്തിവയ്പ്പ് കേന്ദ്രങ്ങളിലും, നാളെ മുതൽ സൗജന്യ കോവിഡ് 19 പ്രതിരോധകുത്തിവയ്പ്പ് ആരംഭിക്കും. ഹൈദരാബാദിലെ 'ബയോളജിക്കൽ ഇ.' നിർമ്മിക്കുന്ന കോർബെവാക്സ് ആയിരിക്കും നൽകുക. ഓൺലൈൻ രജിസ്ട്രേഷൻ മുഖേനയോ  കേന്ദങ്ങളിൽ തത്സമയം എത്തിയോ കുത്തിവയ്പ്പ് സ്വീകരിക്കാം. ഇന്ന് എല്ലാ സംസ്ഥാനങ്ങളുമായും കേന്ദ്ര ഭരണ പ്രദേശങ്ങളുമായും വീഡിയോ കോൺഫറൻസിലൂടെ നടത്തിയ യോഗത്തിൽ കേന്ദ്ര ആരോഗ്യ സെക്രട്ടറി ശ്രീ രാജേഷ് ഭൂഷൺ ഇക്കാര്യം ആവർത്തിച്ചു വ്യക്തമാക്കി.
കൂടാതെ, 60 വയസ്സിന് മുകളിലുള്ള എല്ലാവർക്കും നാളെ മുതൽ മുൻകരുതൽ ഡോസിന് അർഹതയുണ്ട്. ഈ പ്രായത്തിലുള്ളവർക്കുള്ള അനുബന്ധരോഗമുണ്ടായിരിക്കണമെന്ന വ്യവസ്ഥ നീക്കം ചെയ്തു. കരുതൽ ഡോസ്  രണ്ടാമത്തെ ഡോസ് സ്വീകരിച്ച് 9 മാസത്തിന് ശേഷം  നൽകാവുന്നതാണ്. ഇതുമായി ബന്ധപ്പെട്ട് വിശദമായ നിർദ്ദേശങ്ങളും മാർഗനിർദ്ദേശങ്ങളും സംസ്ഥാനങ്ങൾക്കും കേന്ദ്ര ഭരണ പ്രദേശങ്ങൾക്കും നൽകിയിട്ടുണ്ട്.
12 മുതൽ 14 വയസ്സു വരെ പ്രായമുള്ള കുട്ടികൾക്ക് പ്രതിരോധകുത്തിവയ്പ്പ് നൽകുന്നതിനായി പ്രത്യേക വാക്സിനേഷൻ കേന്ദ്രങ്ങൾ സ്ഥാപിച്ച് കുട്ടികൾക്ക് മാത്രമായി വാക്സിനേഷൻ സെഷനുകൾ സംഘടിപ്പിക്കാൻ സംസ്ഥാനങ്ങളോട് നിർദ്ദേശിച്ചിട്ടുണ്ട്.
Co-WIN പോർട്ടലിൽ കൃത്യമായ ജനനത്തീയതി രേഖപ്പെടുത്തുന്നതിനുള്ള സജ്ജീകരണങ്ങൾ പൂർത്തിയായി വരുന്ന സാഹചര്യത്തിൽ, ആദ്യദിനങ്ങളിൽ  പ്രായം സ്ഥിരീകരിക്കുന്നതിനുള്ള ഉത്തരവാദിത്തം വാക്സിനേറ്റർ / വെരിഫയർ - മാരിൽ നിക്ഷിപ്തമായിരിക്കും. ജനനത്തീയതി രേഖപ്പെടുത്തുന്നതിനുള്ള സജ്ജീകരണങ്ങൾ പ്രവർത്തനക്ഷമമായാൽ, വ്യവസ്ഥാപിതമായി, ശുപാർശ ചെയ്യപ്പെടുന്ന പ്രായപരിധിയിലല്ലാത്ത ഗുണഭോക്താക്കളുടെ രജിസ്ട്രേഷൻ അനുവദിക്കില്ല.
അർഹരായ എല്ലാ ഗുണഭോക്താക്കൾക്കും കുത്തിവയ്പ്പ് ഉറപ്പാക്കാൻ ജില്ലാ, ബ്ലോക്ക് തലങ്ങളിൽ പതിവായി അവലോകന യോഗങ്ങൾ നടത്താൻ സംസ്ഥാനങ്ങളോട് അഭ്യർത്ഥിച്ചു.
വെർച്വലായി നടന്ന യോഗത്തിൽ കേന്ദ്ര ആരോഗ്യ മന്ത്രാലയത്തിലെ മുതിർന്ന ഉദ്യോഗസ്ഥർ, ആരോഗ്യ സെക്രട്ടറി, NHM മിഷൻ ഡയറക്ടർമാർ, സംസ്ഥാന / കേന്ദ്ര ഭരണ പ്രദേശങ്ങളിലെ മറ്റ് ഉദ്യോഗസ്ഥർ തുടങ്ങിയവർ പങ്കെടുത്തു.
പ്രധാനമന്ത്രിയുടെ ഓഫീസ്
പ്രധാനമന്ത്രിയും ഖത്തര് അമീറും ടെലിഫോണില് സംസാരിച്ചു
പ്രധാനമന്ത്രി ശ്രീ. നരേന്ദ്ര മോദിയും ഖത്തര് അമീര് ബഹുമാനപ്പെട്ട തമീം ബിന് ഹമദ് അല് താനിയും ടെലിഫോണില് സംസാരിച്ചു
കോവിഡ്-19 സംബന്ധിച്ചും അതുയര്ത്തുന്ന സാമൂഹിക, സാമ്പത്തിക പ്രത്യാഘാതങ്ങളെ കുറിച്ചും ഇരു നേതാക്കളും ചര്ച്ച ചെയ്തു. വൈറസ് പടരുന്നതു തടയാന് അതതു രാജ്യങ്ങളിലെ ഗവണ്മെന്റുകള് കൈക്കൊണ്ട നടപടികള് ഇരുനേതാക്കളും വിശദീകരിച്ചു. സാര്ക് രാജ്യങ്ങള് കൈക്കൊണ്ട മേഖലാതല നടപടികളും ജി20 നേതാക്കളുടെ വിര്ച്വല് ഉച്ചകോടിയും സംബന്ധിച്ചു ബഹുമാനപ്പെട്ട അമീറിനെ പ്രധാനമന്ത്രി ധരിപ്പിച്ചു.
രോഗം പടരുന്നതു തടയാന് എല്ലാ രാജ്യങ്ങളും കൈക്കൊള്ളുന്ന നടപടികള് പരമാവധി നേരത്തേ ഗുണകരമായ ഫലം നല്കുമെന്ന് ഇരു നേതാക്കളും പ്രത്യാശ പ്രകടിപ്പിച്ചു. മഹാവ്യാധിയെ തടയുന്നതില് രാജ്യാന്തര ഐക്യദാര്ഢ്യവും വിവരങ്ങള് പങ്കു വെക്കലും പ്രധാനമാണെന്ന് ഇരുവരും ഊന്നിപ്പറഞ്ഞു.
ഖത്തറില് ജീവിച്ചു ജോലി ചെയ്യുന്ന ഇന്ത്യക്കാരുടെ ക്ഷേമം ഉറപ്പുവരുത്തുന്നതില് വ്യക്തിപരമായി താല്പര്യമെടുക്കുന്നതിനു ബഹുമാനപ്പെട്ട ഷെയ്ഖ് തമീം ബിന് ഹമദ് അല് തനിയെ പ്രധാനമന്ത്രി നന്ദി അറിയിച്ചു. ഖത്തറില് കഴിയുന്ന ഇന്ത്യക്കാര്ക്കു സുരക്ഷയും ക്ഷേമവും ബഹുമാനപ്പെട്ട അമീര് ഉറപ്പുനല്കി.
മാറിവരുന്ന സാഹചര്യത്തില് മുടക്കമില്ലാതെ ബന്ധപ്പെടാനും ചര്ച്ചകള് നടത്താനും ഇരു നേതാക്കളും തീരുമാനിച്ചു.
(Visitor Counter : 79
ആരോഗ്യ, കുടുംബക്ഷേമ മന്ത്രാലയം
ടിക്ക ഉത്സവത്തിന്റെ ഒന്നാം ദിവസം നൽകിയ 30 ലക്ഷത്തോളം ഡോസുകൾ ഇന്ത്യയിലെ വാക്സിൻ കവറേജ് 10.45 കോടിയിലേക്ക് ഉയർത്തി
ന്യൂഡൽഹി , ഏപ്രിൽ 12,2021
രാജ്യവ്യാപകമായി പുരോഗമിക്കുന്ന ടിക്ക ഉത്സവത്തിന്റെ രണ്ടാം ദിവസമായ ഇന്ന് രാജ്യത്ത് വിതരണം ചെയ്ത കോവിഡ് വാക്സിൻ ഡോസുകളുടെ എണ്ണം 10.45 കോടി കവിഞ്ഞു.ഇന്ന് രാവിലെ ഏഴ് മണി വരെയുള്ള താൽക്കാലിക കണക്കുപ്രകാരം 15,56,361 സെഷനുകളിലായി 10,45,28,565 വാക്സിൻ ഡോസ് വിതരണം ചെയ്തു.
രാജ്യത്ത് ഇതുവരെ നൽകിയ ആകെ ഡോസുകളുടെ 60.13 ശതമാനവും എട്ട് സംസ്ഥാനങ്ങളിലാണ് .ടിക്ക ഉത്സവത്തിന്റെ ഒന്നാം ദിനമായ ഇന്നലെ 30 ലക്ഷത്തോളം വാക്സിനേഷൻ ഡോസുകൾ നൽകി.
വാക്സിനേഷൻ യജ്ഞത്തിന്റെ 86-മത്ദിവസം  29,33,418 ഡോസ് വാക്സിൻ വിതരണം ചെയ്തു.ആഗോളതലത്തിൽ നൽകുന്ന ദൈനംദിന ഡോസുകളുടെ എണ്ണത്തിന്റെ അടിസ്ഥാനത്തിൽ, പ്രതിദിനം ശരാശരി 40,55,055 ഡോസുകൾ നൽകി ഇന്ത്യ ഒന്നാം സ്ഥാനത്ത് തുടരുന്നു
രാജ്യത്ത് പുതുതായി രോഗം സ്ഥിരീകരിക്കുന്നവരുടെ എണ്ണം വർദ്ധിക്കുന്നു.കഴിഞ്ഞ 24 മണിക്കൂറിൽ 1,68,912 പുതിയ കേസുകൾ റിപ്പോർട്ട് ചെയ്തു.
മഹാരാഷ്ട്ര, ഉത്തർപ്രദേശ്, ഡൽഹി , ചത്തീസ്ഗഡ്, കർണാടക, കേരളം, തമിഴ്നാട്, മധ്യപ്രദേശ്, ഗുജറാത്ത്, രാജസ്ഥാൻ എന്നീ 10 സംസ്ഥാനങ്ങളിൽ പ്രതിദിന കോവിഡ് രോഗികളുടെ എണ്ണത്തിൽ വർധന. പുതിയ രോഗികളുടെ 83.02 ശതമാനവും ഈ സംസ്ഥാനങ്ങളിൽനിന്നുമാണ് .
മഹാരാഷ്ട്രയിലാണ് ഏറ്റവും കൂടുതൽ - 63,294. ഉത്തർപ്രദേശിൽ 15,276 പേർക്കും ഡൽഹിയിൽ 10,774 പേർക്കും.പുതുതായി രോഗം റിപ്പോർട്ട് ചെയ്തു.
ഇന്ത്യയിലെ ചികിത്സയിലുള്ള ആകെ രോഗികളുടെ എണ്ണം 12,01,009. ആയി. ഇത് രാജ്യത്ത് ആകെ രോഗികളുടെ എണ്ണത്തിന്റെ 8.88 %ആണ് . കഴിഞ്ഞ 24 മണിക്കൂറിൽ ചികിത്സയിൽ ഉള്ളവരുടെ ആകെ എണ്ണത്തിൽ 92,922 പേരുടെ കുറവ് രേഖപ്പെടുത്തി
മഹാരാഷ്ട്ര, ഛത്തീസ്ഗഡ് കർണാടകം, കേരളം, ഉത്തർപ്രദേശ് എന്നീ 5 സംസ്ഥാനങ്ങളിലാണ് നിലവിൽ ചികിത്സയിലുള്ള രോഗികളുടെ 70.16 % വും. ഇതിൽ രാജ്യത്തെ മൊത്തം സജീവ കേസുകളുടെ 47.22% മഹാരാഷ്ട്രയിൽ മാത്രമാണ്.
രാജ്യത്ത് ഇതുരെ 1,21,56,529 പേർ രോഗ മുക്തരായി. 89.86%.ആണ് രോഗമുക്തി നിരക്ക്. കഴിഞ്ഞ 24 മണിക്കൂറിൽ 75,086 പേർ രോഗ മുക്തരായി.
പ്രതിദിന കോവിഡ് മരണസംഖ്യയിലും വർധന രേഖപ്പെടുത്തുന്നു. കഴിഞ്ഞ 24 മണിക്കൂറിൽ 904 മരണം റിപ്പോർട്ട് ചെയ്തു. ഇവയിൽ 89.16 ശതമാനവും 10 സംസ്ഥാനങ്ങളിൽ നിന്ന്. മഹാരാഷ്ട്രയിലാണ് ഏറ്റവും കൂടുതൽ മരണം- 349. ഛത്തീസ്ഗഡിൽ 122 പേരുടെയും മരണം കഴിഞ്ഞ 24 മണിക്കൂറിൽ റിപ്പോർട്ട് ചെയ്തു.
IE/SKY
(
റെയില്വേ മന്ത്രാലയം
2030-ഓടെ കാര്ബണ് ബഹിര്ഗമനമില്ലാത്ത വന്കിട പൊതുഗതാഗതസംവിധാനമായി മാറാന് ലക്ഷ്യമിട്ട് ഇന്ത്യന് റെയില്വേ
ഊര്ജ്ജോപയോഗത്തില് സ്വയംപര്യാപ്തത കൈവരിക്കാന് വലിയൊരു ദൗത്യത്തിനു തുടക്കം കുറിക്കുകയാണ് ഇന്ത്യന് റെയില്വെ. 2030ഓടെ പൂര്ണമായും കാര്ബണ് ബഹിര്ഗമനമില്ലാത്ത പൊതു ഗതാഗതശൃംഖല  രൂപപ്പെടുത്തിയെടുക്കാനുള്ള ശ്രമത്തിലാണ് റെയില്വെ.
പാരമ്പര്യേതര ഊര്ജ്ജ സ്രോതസ്സുകള്, പ്രത്യേകിച്ച് സൗരോര്ജ്ജം പ്രയോജനപ്പെടുത്തിയാണ് ഈ ലക്ഷ്യത്തിലേയ്ക്കു റെയില്വേ മുന്നേറുന്നത്. റെയില്വേയുടെ ഉടമസ്ഥതയിലുള്ള, നിലവില് ഉപയോഗശൂന്യമായി കിടക്കുന്ന സ്ഥലങ്ങളില് സൗരോര്ജ പദ്ധതികള്ക്ക് ടെന്ഡര് വിളിക്കാനുള്ള നടപടിക്രമങ്ങള് തുടങ്ങിയിട്ടുണ്ട്. മധ്യപ്രദേശിലെ ബിനായില് പരീക്ഷണാടിസ്ഥാനത്തില് പദ്ധതി ഉടന് ആരംഭിക്കും.
ഭാരത് ഹെവി ഇലക്ട്രിക്കല് ലിമിറ്റഡിന്റെ സഹകരണത്തോടെയാണ് പദ്ധതി. ആത്മനിര്ഭര് ഭാരത് ദൗത്യത്തിന്റെ പശ്ചാത്തലത്തിലാണ് റെയില്വെയുടെ പുതിയ പദ്ധതി. ബിനയിലെ ട്രാക്ഷന് സബ്സ്റ്റേഷനടുത്ത് സ്ഥാപിച്ച പ്ലാന്റില് നിന്ന് പ്രതിവര്ഷം ഏകദേശം 25 ലക്ഷം യൂണിറ്റ് വൈദ്യുതി ഉല്പ്പാദിപ്പിക്കാനാകുമെന്നാണ് കരുതുന്നത്. ഇത് പ്രതിവര്ഷം ഏകദേശം 1.37 കോടി രൂപയുടെ ലാഭം റെയില്വെയ്ക്കു സമ്മാനിക്കും.
ഇതിനോടകം തന്നെ വിവിധ കേന്ദ്രങ്ങളില് സൗരോര്ജ്ജോല്പ്പാദനത്തിനുള്ള നടപടികള് റെയില്വെ തുടങ്ങിയിട്ടുണ്ട്. എംസിഎഫ് റായ്ബറേലിയില് 3 മെഗാവാട്ട് പ്ലാന്റില് നിന്നു സൗരോര്ജം ഉല്പ്പാദിപ്പിക്കുന്നുണ്ട്.
പുരപ്പുറ സൗരോര്ജ്ജോല്പ്പാദനത്തിലൂടെയും ഗണ്യമായ നേട്ടമുണ്ടാക്കാനാകുമെന്നാണ് റെയില്വേയുടെ വിലയിരുത്തല്. ഇതിനകം തന്നെ വിവിധ റെയില്വേ സ്റ്റേഷനുകളിലും കെട്ടിടങ്ങളിലുമായി 100 മെഗാവാട്ട് പീക്ക് ഉല്പ്പാദനശേഷിയുള്ള പുരപ്പുറ സൗരോര്ജ്ജ പാനലുകള് കമ്മീഷന് ചെയ്തിട്ടുണ്ട്.
ആരോഗ്യ, കുടുംബക്ഷേമ മന്ത്രാലയം
വിദേശ കോവിഡ്-19 ദുരിതാശ്വാസ സഹായങ്ങൾ
വിവിധ രാജ്യങ്ങളിൽ നിന്നും സംഘടനകളിൽ നിന്നുമായി, 2021 ഏപ്രിൽ 27 മുതൽ ഇന്ത്യാ ഗവൺമെന്റ് അന്താരാഷ്ട്ര സംഭാവനകളും, കോവിഡ്-19 ദുരിതാശ്വാസ മെഡിക്കൽ സാമഗ്രികളും, ഉപകരണങ്ങളുടെ സഹായവും സ്വീകരിക്കുന്നു. ഇത്തരത്തിൽ ലഭിച്ചുകൊണ്ടിരിക്കുന്ന ആഗോള സഹായങ്ങൾ സംസ്ഥാനങ്ങൾക്കും കേന്ദ്രഭരണ പ്രദേശങ്ങൾക്കുമായി വേഗത്തിൽ എത്തിക്കുന്നതിന് ഇന്ത്യാ ഗവൺമെന്റിന്റെ വിവിധ മന്ത്രാലയങ്ങൾ/വകുപ്പുകൾ സുഗമമായി സഹകരിച്ചു വരികയാണ്.
2021 ഏപ്രിൽ 27 മുതൽ 2021 മെയ് 13 വരെ, 10,796 ഓക്സിജൻ കോൺസെൻട്രേറ്ററുകൾ; 12,269 ഓക്സിജൻ സിലിണ്ടറുകൾ; 19 ഓക്സിജൻ ഉത്പാദന പ്ലാന്റുകൾ; 6,497 വെന്റിലേറ്ററുകൾ/ബൈ പിഎപി; ഏകദേശം 4.2L റെംഡെസിവിർ വൈലുകൾ എന്നിവ റോഡ്, ആകാശ മാർഗം കൈമാറി/വിതരണം ചെയ്തു.
2021 മെയ് 12/13 ന് ഇന്തോനേഷ്യ, ലക്സംബർഗ്, ഒമാൻ, ദക്ഷിണ കൊറിയ, യൂകെ, യൂ.എസ്.ഐ.എസ്.പി.എഫ്, ഫിൻലൻഡ്, ഗ്രീസ് എന്നിവിടങ്ങളിൽ നിന്ന് ലഭിച്ച പ്രധാന ഇനങ്ങളിൽ താഴെ പറയുന്നവ ഉൾപ്പെടുന്നു:
ഓക്സിജൻ കോൺസെൻട്രേറ്റർ - 1,506ഓക്സിജൻ സിലിണ്ടർ - 434വെന്റിലേറ്ററുകൾ/BiPAP/CPAP - 58
സംസ്ഥാനങ്ങൾക്കും കേന്ദ്രഭരണ പ്രദേശങ്ങൾക്കും സ്ഥാപനങ്ങൾക്കും വിദേശ ദുരിതാശ്വാസ സാമഗ്രികൾ അനുവദിക്കുന്നതും വിതരണം ചെയ്യുന്നതും കേന്ദ്ര ആരോഗ്യ മന്ത്രാലയം സമഗ്രമായി നിരീക്ഷിച്ചു വരികയാണ്. ഈ പ്രവർത്തനങ്ങൾ ഏകോപിപ്പിക്കുന്നതിന് 2021 ഏപ്രിൽ 26 മുതൽ മന്ത്രാലയത്തിൽ ഒരു സമർപ്പിത ഏകോപന സെൽ പ്രവർത്തിക്കുന്നു. 2021 മെയ് 2 മുതൽ ഒരു സ്റ്റാൻഡേർഡ് ഓപ്പറേറ്റിംഗ് നടപടിക്രമം മന്ത്രാലയം രൂപപ്പെടുത്തി നടപ്പാക്കിയിട്ടുണ്ട്.
ആയുഷ്
അന്താരാഷ്ട്ര യോഗാ ദിനത്തിന്റെ 25 ദിവസത്തെ കൗണ്ട്ഡൗൺ അടയാളപ്പെടുത്തികൊണ്ട് ഹൈദരാബാദിൽ ആയിരക്കണക്കിന് ആളുകൾ യോഗ ഉത്സവിൽ പങ്കു ചേർന്നു
ന്യൂഡൽഹി: മെയ് 27, 2022
അന്താരാഷ്ട്ര യോഗാ ദിനത്തിന്റെ  25 ദിവസത്തെ കൗണ്ട്ഡൗൺ അടയാളപ്പെടുത്തുന്നതിനായി സമൂഹത്തിന്റെ നാനാതുറകളിൽ നിന്നുള്ള ആയിരക്കണക്കിന് ആളുകൾ ഇന്ന് ഹൈദരാബാദിൽ നടന്ന യോഗ ഉത്സവിൽ പങ്കു ചേർന്നു. തെലങ്കാന സർക്കാരിന്റെ പിന്തുണയോടെ കേന്ദ്ര ആയുഷ് മന്ത്രാലയമാണ് പരിപാടി സംഘടിപ്പിച്ചത്.
തെലങ്കാന ഗവർണർ ഡോ. തമിഴിസൈ സൗന്ദരരാജൻ മുഖ്യ അതിഥിയായിരുന്ന ചടങ്ങിൽ , കേന്ദ്ര ആയുഷ് മന്ത്രി ശ്രീ സർബാനന്ദ സോനോവാൾ, കേന്ദ്ര ടൂറിസം, സാംസ്കാരിക മന്ത്രി ശ്രീ ജി കിഷൻ റെഡ്ഡി, കേന്ദ്ര ആയുഷ്, വനിതാ ശിശു വികസന മന്ത്രാലയം സഹ മന്ത്രി ഡോ. മുൻജ്പാറ മഹേന്ദ്രഭായ് കലുഭായ് എന്നിവരും പങ്കെടുത്തു.
'യോഗ നിങ്ങളുടെ ജീവിതത്തിന്റെ ഭാഗമാക്കുക’ എന്നതായിരുന്നു ഉത്സവത്തിന്റെ പ്രമേയം.
ആയുഷ് മന്ത്രാലയത്തിന് കീഴിലുള്ള മൊറാർജി ദേശായി നാഷണൽ ഇൻസ്റ്റിറ്റ്യൂട്ട് ഓഫ് യോഗ  നടത്തിയ പരിപാടിയിൽ പതിനായിരത്തിലധികം യോഗ പ്രേമികൾ സാമാന്യ യോഗ അഭ്യാസക്രമം  അവതരിപ്പിച്ചു.
ചടങ്ങിൽ സംസാരിച്ച ശ്രീ സർബാനന്ദ സോനോവാൾ, ലോകമെമ്പാടും നടക്കുന്ന യോഗാ ആഘോഷങ്ങൾ യോഗ ദിനത്തിലുടനീളം റിലേ ചെയ്യപ്പെടുന്ന "ഗാർഡിയൻ റിംഗ്" എന്ന പരിപാടി പ്രഖ്യാപിച്ചു. എല്ലാ വർഷവും അന്താരാഷ്ട്ര യോഗ ദിനത്തിൽ വിദേശത്തുള്ള മിഷനുകൾ യോഗ പ്രവർത്തനങ്ങൾ സംഘടിപ്പിക്കാറുണ്ട്. ഗാർഡിയൻ റിംഗ് പ്രവർത്തനം വിവിധ മിഷനുകളിൽ നിന്നുള്ള ഈ ഫീഡുകൾ ഒരുമിച്ച് ചേർക്കും. പ്രാദേശിക സമയം രാവിലെ 6 മണിക്ക് ഉദയ സൂര്യന്റെ നാടായ ജപ്പാനിൽ നിന്ന് സ്ട്രീമിംഗ് ആരംഭിക്കും, തുടർന്ന് പടിഞ്ഞാറോട്ട് നീങ്ങും. ഡിഡി ഇന്ത്യയിൽ തത്സമയ സംപ്രേക്ഷണം ഉണ്ടാകും.
ജൂൺ 21 ന് അന്താരാഷ്ട്ര യോഗ ദിനാചരണം കർണാടകയിലെ മൈസൂരുവിൽ നടക്കും. അവിടെ പ്രധാനമന്ത്രി ശ്രീ നരേന്ദ്ര മോദി ബഹുജന പങ്കാളിത്തത്തോടെയുള്ള യോഗാ പ്രദർശനം നയിക്കും.
RRTN/SKY
(Visitor Counter : 114
പ്രധാനമന്ത്രിയുടെ ഓഫീസ്
ഭിന്നശേഷി ദിനത്തോടനുബന്ധിച്ചുള്ള പ്രധാനമന്ത്രിയുടെ സന്ദേശം
ഭിന്നശേഷി-സംശ്ലേഷിത, പ്രാപ്യമായ സുസ്ഥിരാനുകൂല കോവിഡ്-19നാന്തര ലോകം മികച്ച രീതിയില് വീണ്ടും നിര്മ്മിക്കാമെന്ന ഐക്യരാഷ്ട്രസഭയുടെ ആശയത്തിനനുസൃതമായി നമുക്ക് നമ്മുടെ ദിവ്യാംഗ് സഹോദരി സഹോദരന്മാര്ക്ക് കൂടുതല് അവസരങ്ങള് ഉറപ്പാക്കുന്നതിനും അവരുടെ പ്രാപ്യത മെച്ചപ്പെടുത്തുന്നതിനുമായി കൂട്ടായി പ്രവര്ത്തിക്കാമെന്ന് ഭിന്നശേഷിക്കാരുടെ അന്താരാഷ്ട്ര ദിനാഘോഷത്തില് പ്രധാനമന്ത്രി ശ്രീ നരേന്ദ്രമോദി പറഞ്ഞു.
"ഭിന്നശേഷിക്കാരുടെ ഉത്സാഹവും മനോഭാവവും നമ്മെ പ്രചോദിപ്പിക്കുകയാണ്. അക്സസബിള് ഇന്ത്യയുടെ ഭാഗമായി നമ്മുടെ ദിവ്യാംഗ സഹോദരി സഹോദരന്മാരുടെ ജീവിതത്തില് ഗുണപരമായ മാറ്റങ്ങള് ഉറപ്പുവരുത്തുന്നതിനുതകുന്ന നിരവധി നടപടികള് കൈക്കൊണ്ടിട്ടുണ്ട്'' അദ്ദേഹം പറഞ്ഞു.
വാര്ത്താവിതരണ പ്രക്ഷേപണ മന്ത്രാലയം
ഓൺലൈൻ വാതുവെപ്പ് പരസ്യങ്ങൾ പ്രോത്സാഹിപ്പിക്കരുതെന്ന് കേന്ദ്ര വാർത്താ വിതരണ പ്രക്ഷേപണ മന്ത്രാലയം മാധ്യമങ്ങൾക്ക് നിർദേശം നൽകി
ന്യൂ ഡൽഹി: ജൂൺ 13, 2022
ഓൺലൈൻ വാതുവെപ്പ് പ്ലാറ്റ്ഫോമുകളെക്കുറിച്ചുള്ള പരസ്യം ചെയ്യുന്നതിൽ നിന്ന് വിട്ടുനിൽക്കാൻ അച്ചടി, ഇലക്ട്രോണിക്, ഡിജിറ്റൽ മാധ്യമങ്ങൾക്ക് കേന്ദ്ര വാർത്താ വിതരണ പ്രക്ഷേപണ മന്ത്രാലയം ഇന്ന് നിർദേശം നൽകി. ഓൺലൈൻ വാതുവെപ്പ് വെബ്സൈറ്റുകളുടെ/പ്ലാറ്റ്ഫോമുകളുടെ നിരവധി പരസ്യങ്ങൾ അച്ചടി, ഇലക്ട്രോണിക്, സമൂഹ, ഓൺലൈൻ മാധ്യമങ്ങളിൽ പ്രത്യക്ഷപ്പെടുന്നതിന്റെ പശ്ചാത്തലത്തിലാണ് ഈ നിർദേശം.
(രാജ്യത്തിന്റെ ഒട്ടുമിക്ക ഭാഗങ്ങളിലും നിയമവിരുദ്ധമായ വാതുവെപ്പും ചൂതാട്ടവും, ഉപഭോക്താക്കൾക്ക്, പ്രത്യേകിച്ച് യുവാക്കൾക്കും കുട്ടികൾക്കും കാര്യമായ സാമൂഹിക-സാമ്പത്തിക അപകടസാധ്യത സൃഷ്ടിക്കുന്നതായി നിർദേശത്തിൽ പറയുന്നു. ഈ ഓൺലൈൻ വാതുവയ്പ്പ് പരസ്യങ്ങൾ, നിരോധിക്കപ്പെട്ട ഈ പ്രവർത്തനത്തെ വലിയ തോതിൽ പ്രോത്സാഹിപ്പിക്കുന്നതിന്റെ ഫലം ചെയ്യുമെന്നും നിർദ്ദേശത്തിൽ കൂട്ടിച്ചേർത്തിരിക്കുന്നു.
ഓൺലൈൻ വാതുവെപ്പിന്റെ പരസ്യങ്ങൾ തെറ്റിദ്ധരിപ്പിക്കുന്നതാണ്. അവ ഉപഭോക്തൃ സംരക്ഷണ നിയമം 2019, കേബിൾ ടെലിവിഷൻ നെറ്റ്വർക്സ് റെഗുലേഷൻ നിയമം, 1995 ന് കീഴിലുള്ള പരസ്യ കോഡ്, പ്രസ് കൗൺസിൽ നിയമം, 1978 പ്രകാരം പ്രസ് കൗൺസിൽ ഓഫ് ഇന്ത്യയുടെ കീഴിൽ പത്രപ്രവർത്തന പെരുമാറ്റ ചട്ടങ്ങൾക്ക് കീഴിലുള്ള പരസ്യ മാനദണ്ഡങ്ങൾ എന്നിവ കർശനമായി പാലിക്കുന്നില്ലെന്നും നിർദേശത്തിൽ ചൂണ്ടിക്കാട്ടിയിരിക്കുന്നു.
പൊതുതാൽപ്പര്യം മുൻനിർത്തിയാണ് ഈ നിർദ്ദേശം നൽകിയിരിക്കുന്നത്. ഓൺലൈൻ വാതുവെപ്പ് പ്ലാറ്റ്ഫോമുകളുടെ പരസ്യങ്ങൾ പ്രസിദ്ധീകരിക്കുന്നതിൽ നിന്ന് വിട്ടുനിൽക്കാൻ അച്ചടി, ഇലക്ട്രോണിക് മാധ്യമങ്ങളോട് മന്ത്രാലയം ആവശ്യപ്പെട്ടു. ഓൺലൈൻ പരസ്യ ഇടനിലക്കാരും പ്രസാധകരും ഉൾപ്പെടെയുള്ള ഓൺലൈൻ, സമൂഹമാധ്യമങ്ങളോട് ഇത്തരം പരസ്യങ്ങൾ ഇന്ത്യയിൽ പ്രദർശിപ്പിക്കരുതെന്നും ഇന്ത്യൻ പ്രേക്ഷകരെ ലക്ഷ്യമാക്കി അത്തരം പരസ്യങ്ങൾ ചെയ്യരുതെന്നും നിർദ്ദേശിച്ചിട്ടുണ്ട്.
2020 ഡിസംബർ 4-ന് വാർത്താ വിതരണ പ്രക്ഷേപണ മന്ത്രാലയം സ്വകാര്യ സാറ്റലൈറ്റ് ടിവി ചാനലുകൾക്ക് ഓൺലൈൻ ഗെയിമിംഗിന്റെ പരസ്യങ്ങളെക്കുറിച്ചുള്ള അഡ്വർടൈസിംഗ് സ്റ്റാൻഡേർഡ്സ്
കൗൺസിൽ ഓഫ് ഇന്ത്യ  മാർഗ്ഗനിർദ്ദേശങ്ങൾ പാലിക്കാൻ നിർദേശം നൽകിയിരുന്നു. അതിൽ ഓൺലൈൻ ഗെയിമിനെ കുറിച്ച് അച്ചടി, ഓഡിയോ വിഷ്വൽ പരസ്യങ്ങൾ എന്നിവയ്ക്കായി പ്രത്യേകം 'ചെയ്യേണ്ടതും ചെയ്യരുതാത്തതുമായ' നിർദേശം നൽകിയിട്ടുണ്ട്.
വിശദമായ നിർദേശങ്ങൾക്ക് ഈ ലിങ്കിൽ ക്ലിക്ക് ചെയ്യുക
ഭവന, നഗരദാരിദ്ര ലഘൂകരണ മന്ത്രാലയം
പ്രധാനമന്ത്രി ആവാസ് യോജനയ്ക്കു  കീഴില് മൂന്നു വര്ഷംകൊണ്ട് 51 ലക്ഷം വീടുകള്ക്ക് അനുമതി നല്കി; 28 ലക്ഷം വീടുകള് നിര്മ്മാണത്തില്
പ്രധാനമന്ത്രി ആവാസ് യോജനയ്ക്കു കീഴില്  കഴിഞ്ഞ മൂന്നു വര്ഷം കൊണ്ട് 51 ലക്ഷം വീടുകള് നിര്മ്മിക്കുന്നതിന് അനുമതി നല്കിയതായി കേന്ദ്ര ഭവന, നഗരകാര്യ മന്ത്രാലയം അറിയിച്ചു. ഇതില് 28 ലക്ഷം വീടുകള് നിര്മ്മാണത്തിന്റെ വിവിധ ഘട്ടങ്ങളിലാണ്. 8 ലക്ഷത്തിലധികം വീടുകളുടെ നിര്മ്മാണം ഇതിനകം പൂര്ത്തിയായിക്കഴിഞ്ഞു. ഏകദേശം 8 ലക്ഷത്തോളം വീടുകളില് ഗുണഭോക്താക്കള് താമസം തുടങ്ങിക്കഴിഞ്ഞു.
പി.എം.എ.വൈ-യു വിന് കീഴില് വീടുകളുടെ നിര്മ്മാണത്തിലുള്ള കുറവ് നികത്താനാണ് ഗ്ലോബല് ഹൗസിംഗ് കണ്സ്ട്രക്ഷന് ടെക്നോളജി ചലഞ്ച് നടപ്പിലാക്കുന്നതെന്ന് ഒരു ദിനപത്രത്തില്
വന്ന വാര്ത്ത തെറ്റിദ്ധരിപ്പിക്കുന്നതാണെന്ന് കേന്ദ്ര ഭവന, നഗരകാര്യ
മന്ത്രാലയം വാര്ത്താകുറിപ്പില് അറിയിച്ചു.
ഏറ്റവും കുറഞ്ഞ ചെലവില്, കുറഞ്ഞ സമയം കൊണ്ട് പരമാവധി വീടുകള് പൂര്ത്തിയാക്കാന് പി.എം.എ.വൈ-യു പോലെ വന്തോതിലുള്ള നിര്മ്മാണ ആവശ്യങ്ങള്ക്ക് ആഗോള തലത്തില് ഏറ്റവും മികച്ച നിര്മ്മാണ സാങ്കേതിക വിദ്യകള് പ്രയോജനപ്പെടുത്തുന്നതിനാണ് ഗ്ലോബല് ഹൗസിംഗ് കണ്സ്ട്രക്ഷന് ടെക്നോളജി ചലഞ്ച് കൊണ്ട് ഉദ്ദേശിക്കുന്നത്. ഇതുവഴി നമ്മുടെ രാജ്യത്തേയ്ക്ക് നടത്തുന്ന സാങ്കേതിക വിദ്യയുടെ കൈമാറ്റം രാജ്യത്തെ നിര്മ്മാണ വ്യവസായത്തിന് മൊത്തത്തില് പ്രയോജനം ചെയ്യും. നമ്മുടെ തദ്ദേശീയ സാഹചര്യങ്ങള്ക്കും ആവശ്യങ്ങള്ക്കും അനുസൃതമായി അത്തരം സാങ്കേതിക വിദ്യകള് സ്വായത്തമാക്കുന്നതിനും ഗ്ലോബല് ഹൗസിംഗ് കണ്സ്ട്രക്ഷന് ടെക്നോളജി ചലഞ്ച് സഹായിക്കും.
2022 ഓടെ എല്ലാവര്ക്കും പാര്പ്പിടം ലഭ്യമാക്കുക എന്ന ഉദ്ദേശ്യത്തോടെയാണ് പ്രധാനമന്ത്രി ആവാസ് യോജന നടപ്പിലാക്കുന്നത്.
AM MRD – 567
(Visitor Counter : 59
വാര്ത്താവിതരണ പ്രക്ഷേപണ മന്ത്രാലയം
ഇ-കൊമേഴ്സ് കമ്പനികള് അവശ്യ വസ്തുക്കളല്ലാത്തവ വിതരണം ചെയ്യരുത്
ലോക്ക്ഡൗണ് കാലയളവില് ഇ-കൊമേഴ്സ് കമ്പനികള് അവശ്യ വസ്തുക്കളല്ലാത്തവ വിതരണം ചെയ്യുന്നത് നിരോധിച്ചതായി കേന്ദ്ര ആഭ്യന്തര മന്ത്രാലയം വ്യക്തമാക്കി.
യുവജനകാര്യ, കായിക മന്ത്രാലയം
യുവജനകാര്യ, കായിക മന്ത്രാലയം ദേശീയ കായിക അവാർഡുകൾ- 2022-ന് അപേക്ഷിക്കേണ്ട അവസാന തീയതി നീട്ടി
ന്യൂ ഡൽഹി: സെപ്തംബർ 28, 2022
മേജർ ധ്യാന് ചന്ദ് ഖേൽ രത്ന അവാർഡുകൾ, അർജുന അവാർഡ്, ദ്രോണാചാര്യ അവാർഡ്, ധ്യാൻ ചന്ദ് അവാർഡ്, രാഷ്ട്രീയ ഖേൽ പ്രോത്സാഹൻ പുർസ്കർ , മൗലാന അബുൽ കലാം ആസാദ്  ട്രോഫി തുടങ്ങിയ ദേശീയ കായിക അവാർഡുകൾക്കായി യുവജനകാര്യ, കായിക മന്ത്രാലയം 2022 ആഗസ്റ്റ് 27-ന്
അപേക്ഷ ക്ഷണിച്ചിരുന്നു. മന്ത്രാലയത്തിന്റെ www.yas.nic.in എന്ന വെബ്സൈറ്റിൽ ഇത് സംബന്ധിച്ച വിജ്ഞാപനം അപ്ലോഡ് ചെയ്തിട്ടുണ്ട്.
അപേക്ഷകൾ സ്വീകരിക്കുന്നതിനുള്ള അവസാന തീയതി 2022 സെപ്റ്റംബർ 27 എന്നതിൽ നിന്നും 2022 ഒക്ടോബർ 1 വരെ  നീട്ടിയിട്ടുണ്ട്. യോഗ്യരായ കായികതാരങ്ങൾ / പരിശീലകർ / സ്ഥാപനങ്ങൾ / സർവ്വകലാശാലകൾ എന്നിവരിൽ നിന്നും അവാർഡിനായി അപേക്ഷകൾ ക്ഷണിച്ചു. അവർ dbtyas-sports.gov.in എന്ന സമർപ്പിത പോർട്ടലിൽ ഓൺലൈനായി സ്വയം അപേക്ഷിക്കണം.
ഇന്ത്യൻ ഒളിമ്പിക്സ് അസോസിയേഷൻ / സ്പോർട്സ് അതോറിറ്റി ഓഫ് ഇന്ത്യ / അംഗീകൃത ദേശീയ സ്പോർട്സ് ഫെഡറേഷനുകൾ / സ്പോർട്സ് പ്രൊമോഷൻ ബോർഡുകൾ / സംസ്ഥാന, കേന്ദ്ര ഭരണ പ്രദേശ ഗവൺമെന്റുകൾ തുടങ്ങിയവയെയും ഇക്കാര്യങ്ങൾ അറിയിച്ചിട്ടുണ്ട്. 2022 ഒക്ടോബർ 1-ന് ശേഷം ലഭിക്കുന്ന നാമനിര്ദേശങ്ങൾ പരിഗണിക്കുന്നതല്ല.
RRTN/SKY
(Visitor Counter : 87
പ്രധാനമന്ത്രിയുടെ ഓഫീസ്
ശ്രീലങ്കന് പാര്ലമെന്റംഗങ്ങള് പ്രധാനമന്ത്രിയെ സന്ദര്ശിച്ചു
ശ്രീലങ്കന് പാര്ലമെന്റംഗങ്ങളുടെ പ്രതിനിധിസംഘം പ്രധാനമന്ത്രി ശ്രീ. നരേന്ദ്ര മോദിയെ സന്ദര്ശിച്ചു. ബഹുപാര്ട്ടി പ്രതിനിധിസംഘത്തെ ശ്രീലങ്കന് പാര്ലമെന്റ് സ്പീക്കര് ശ്രീ. കാരു ജയസൂര്യയാണു നയിച്ചത്.
(ഇന്ത്യയും ശ്രീലങ്കയുമായുള്ള ചരിത്രപരമായ ബന്ധവും പൊതു ആധ്യാത്മിക-സാംസ്കാരിക പാരമ്പര്യവും സംബന്ധിച്ചു പരാമര്ശിച്ച സംഘാംഗങ്ങള്, ഏതാനും വര്ഷങ്ങളായി ഇരു രാജ്യങ്ങളുമായുള്ള ബന്ധം മെച്ചപ്പെട്ടുവരുന്നതില് സംതൃപ്തി രേഖപ്പെടുത്തി. ഇന്ത്യയുടെ സഹായത്തോടെ ശ്രീലങ്കയില് നടപ്പാക്കിവരുന്ന ജനകേന്ദ്രീകൃത വികസന പദ്ധതികള് വഴിയുള്ള നേട്ടങ്ങളെക്കുറിച്ചും അവര് ചൂണ്ടിക്കാട്ടി. സംയുക്ത ധനകാര്യ പദ്ധതികള് വേഗത്തില് നടപ്പാക്കുന്നത് ഇരു രാജ്യങ്ങളുടെയും സമ്പദ്വ്യവസ്ഥകള്ക്കും ജനങ്ങള്ക്കും ഗുണകരമായിരിക്കുമെന്നു ചര്ച്ചയില് ചൂണ്ടിക്കാണിക്കപ്പെട്ടു.
പ്രതിനിധികളെ സ്വാഗതം ചെയ്ത പ്രധാനമന്ത്രി, ഇത്തരം ബന്ധങ്ങള് മെച്ചപ്പെടുത്തേണ്ടതിന്റെ ആവശ്യകത സൂചിപ്പിച്ചു. ഇരു രാജ്യങ്ങളിലെയും പ്രവിശ്യാ നിയമസഭകളും തദ്ദേശ സ്വയംഭരണ സ്ഥാപനങ്ങളും തമ്മിലുള്ള ബന്ധം മെച്ചപ്പെടുത്താനുള്ള ശ്രമങ്ങള് ജനതകള് തമ്മിലുള്ള ബന്ധവും രാഷ്ട്രങ്ങള്ക്കിടയിലുള്ള ബന്ധവും മെച്ചപ്പെടാന് ഇടയാക്കുമെന്നും അദ്ദേഹം പറഞ്ഞു.
സാമ്പത്തിക കാര്യങ്ങള്ക്കായുള്ള കേന്ദ്ര മന്ത്രിസഭാ സമിതി
1987ലെ ജെ പി എം ആക്ട് പ്രകാരം 2021-22 വർഷത്തേക്കുള്ള ചണം പാക്കേജിംഗ് സാമഗ്രികൾക്കുള്ള സംവരണ മാനദണ്ഡങ്ങൾക്ക് കേന്ദ്ര മന്ത്രിസഭ അംഗീകാരം നൽകി
നിർബന്ധമായും 100% ഭക്ഷ്യധാന്യങ്ങളും 20% പഞ്ചസാരയും ചണച്ചാക്കുകളിൽ പായ്ക്ക് ചെയ്യണം.
2021-22 വർഷത്തിൽ പാക്കേജിംഗിൽ നിർബന്ധമായും ചണം ഉപയോഗിക്കുന്നതിനുള്ള സംവരണ മാനദണ്ഡങ്ങൾ പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന സാമ്പത്തിക കാര്യ മന്ത്രിസഭാ സമിതി അംഗീകരിച്ചു. ഭക്ഷ്യധാന്യങ്ങളുടെ 100 ശതമാനവും 20% പഞ്ചസാരയും നിർബന്ധമായും ചണച്ചാക്കുകളിൽ പായ്ക്ക് ചെയ്യണമെന്ന് 2021-22 വർഷത്തെ നിർബന്ധിത പാക്കേജിംഗ് മാനദണ്ഡങ്ങൾ വ്യവസ്ഥ ചെയ്യുന്നു.
നിലവിലെ നിർദ്ദേശത്തിലെ സംവരണ മാനദണ്ഡങ്ങൾ ഇന്ത്യയിൽ അസംസ്കൃത ചണത്തിന്റെയും ചണം പാക്കേജിംഗ് വസ്തുക്കളുടെയും ആഭ്യന്തര ഉൽപ്പാദനത്തിന്റെ താൽപ്പര്യം കൂടുതൽ സംരക്ഷിക്കുകയും അതുവഴി ഇന്ത്യയെ ആത്മനിർഭർ ഭാരതുമായി യോജിച്ച് സ്വയം പര്യാപ്തമാക്കുകയും ചെയ്യും. രാജ്യത്ത് ഉൽപ്പാദിപ്പിക്കുന്ന അസംസ്കൃത ചണത്തിന്റെ 66.57%  ഉപഭോഗം ചെയ്യുന്ന ചണം പാക്കേജിംഗ് വസ്തുക്കൾക്കു പാക്കേജിംഗിനുള്ള സംവരണം ബാധകമാകും.. ജെ പി എം  നിയമം പ്രാബല്യത്തിൽ വരുത്തുന്നതിലൂടെ, ചണ മില്ലുകളിലും അനുബന്ധ യൂണിറ്റുകളിലും ജോലി ചെയ്യുന്ന 0.37 ദശലക്ഷം തൊഴിലാളികൾക്ക് ആശ്വാസം നൽകുകയും ഏകദേശം 4.0 ദശലക്ഷം കർഷക കുടുംബങ്ങളുടെ ഉപജീവനത്തിന് പിന്തുണ നൽകുകയുമാണ് ഗവൺമെൻ്റ് ചെയ്യുന്നത്. കൂടാതെ, ചണം പ്രകൃതിദത്തവും ജൈവ-നശിപ്പിക്കാവുന്നതും പുനരുപയോഗിക്കാവുന്നതും പുനരുപയോഗിക്കാവുന്നതുമായ നാരായതിനാൽ പരിസ്ഥിതിയെ സംരക്ഷിക്കാൻ ഇത് സഹായിക്കും, അതിനാൽ എല്ലാ സുസ്ഥിരത മാനദണ്ഡങ്ങളും നിറവേറ്റുന്നു.
ഇന്ത്യയുടെ ദേശീയ സമ്പദ്വ്യവസ്ഥയിൽ പൊതുവെയും കിഴക്കൻ മേഖലയിൽ പ്രത്യേകിച്ചും, അതായത് പശ്ചിമ ബംഗാൾ, ബീഹാർ, ഒഡീഷ, അസം, ത്രിപുര, മേഘാലയ, ആന്ധ്രാപ്രദേശ്, തെലങ്കാന എന്നിവിടങ്ങളിൽ ചണ വ്യവസായത്തിന് ഒരു പ്രധാന സ്ഥാനമുണ്ട്. കിഴക്കൻ മേഖലയിലെ, പ്രത്യേകിച്ച് പശ്ചിമ ബംഗാളിലെ പ്രധാന വ്യവസായങ്ങളിലൊന്നാണിത്.
ജെ പി എം നിയമത്തിന് കീഴിലുള്ള സംവരണ മാനദണ്ഡങ്ങൾ ചണമേഖലയിൽ 0.37 ദശലക്ഷം തൊഴിലാളികൾക്കും 4 ദശലക്ഷം കർഷകർക്കും നേരിട്ട് തൊഴിൽ നൽകുന്നു. ജെ പി എം നിയമം -1987 ചണ കർഷകരുടെയും തൊഴിലാളികളുടെയും ചണ ഉൽപാദനത്തിൽ ഏർപ്പെട്ടിരിക്കുന്ന വ്യക്തികളുടെയും താൽപ്പര്യം സംരക്ഷിക്കുന്നു. ചണ വ്യവസായത്തിന്റെ മൊത്തം ഉൽപ്പാദനത്തിന്റെ 75% ചണച്ചാക്കുകളാണ്, അതിൽ 90% ഫുഡ് കോർപ്പറേഷൻ ഓഫ് ഇന്ത്യയ്ക്കും , സംസ്ഥാനതല സംഭരണ ഏജൻസികൾക്കും  വിതരണം ചെയ്യുകയും ബാക്കി കയറ്റുമതി അല്ലെങ്കിൽ വിപണനം നടത്തുകയും ചെയ്യുന്നു.
കേന്ദ്ര ഗവൺമെന്റ് ഭക്ഷ്യധാന്യങ്ങളുടെ പാക്കിംഗിനായി പ്രതിവർഷം 8,000 കോടി രൂപയുടെ ചണച്ചാക്കുകളാണ് വാങ്ങുന്നത്തി. അതിനാൽ ചണ കർഷകരുടെയും തൊഴിലാളികളുടെയും ഉൽപന്നങ്ങൾക്ക് ഉറപ്പുള്ള വിപണി ലഭിക്കുന്നു.
ചണച്ചാക്കുകളുടെ ശരാശരി ഉൽപ്പാദനം ഏകദേശം 30 ലക്ഷം ബെയ്ൽസ്  ആണ്,
ചണ വ്യവസായ മേഖലയിലെ കർഷകർ, തൊഴിലാളികൾ, മറ്റു വ്യക്തികൾ എന്നിവരുടെ താൽപര്യം സംരക്ഷിക്കുന്നതിന് ചണച്ചാക്കുകളുടെ ഉൽപ്പാദനം പൂർണ്ണമായി ഒഴിവാക്കുന്നതിന് കേന്ദ്ര ഗവൺമെൻ്റ് പ്രതിജ്ഞാബദ്ധമാണ്.
ആരോഗ്യ, കുടുംബക്ഷേമ മന്ത്രാലയം
കോവിഡ് 19: പുതിയ വിവരങ്ങള്
രാജ്യത്ത് കോവിഡ് രോഗമുക്തിയില് വലിയ വര്ധന
കഴിഞ്ഞ 24 മണിക്കൂറിനുള്ളില് രോഗമുക്തരായത് ഏകദേശം 75,000 പേര്
ആകെ രോഗമുക്തര് 34 ലക്ഷത്തോട് അടുക്കുന്നു
(കഴിഞ്ഞ 24 മണിക്കൂറിനുള്ളില് കോവിഡ് രോഗമുക്തരായവരുടെ എണ്ണത്തില് രാജ്യം പുതിയ നേട്ടത്തില്. ഒറ്റദിവസം സുഖം പ്രാപിച്ചത് 74,894 പേരാണ്.
ഇതോടെ രാജ്യത്തെ ആകെ രോഗമുക്തരുടെ എണ്ണം 33,98,844 ആയി. രോഗമുക്തി നിരക്ക് 77.77 ശതമാനമാണ്.രോഗമുക്തരുടെ എണ്ണം 2020 ജൂലൈ മൂന്നാം വാരത്തില് 1,53,118 ആയിരുന്നത് 2020 സെപ്റ്റംബര് ആദ്യവാരമായപ്പോഴേയ്ക്കും 4,84,068 ആയി ഉയര്ന്നു.
കഴിഞ്ഞ 24 മണിക്കൂറിനുള്ളില് 89,706 പുതിയ കേസുകളാണ് രാജ്യത്ത് റിപ്പോര്ട്ട് ചെയ്തത്. മഹാരാഷ്ട്രയില് മാത്രം 20,000 ത്തിലേറെപ്പേരാണ് രോഗബാധിതരായത്. പുതിയ കേസുകളില് 60 ശതമാനവും റിപ്പോര്ട്ട് ചെയ്യുന്നത് 5 സംസ്ഥാനങ്ങളിലാണ്.
രാജ്യത്ത് ചികിത്സയിലുള്ളവരുടെ ആകെ എണ്ണം 8,97,394 ആണ്. മഹാരാഷ്ട്രയാണ് മുന്നില് - 2,40,000 പേര്. കര്ണാടകത്തിലും ആന്ധ്രപ്രദേശിലും 96,000-ത്തിലധികം രോഗികള് വീതമുണ്ട്. മഹാരാഷ്ട്ര, കര്ണാടകം, ആന്ധ്രാപ്രദേശ്, ഉത്തര്പ്രദേശ്, തമിഴ്നാട് എന്നീ അഞ്ച് സംസ്ഥാനങ്ങളില്നിന്നാണ് നിലവില് ചികിത്സയിലുള്ളവരുടെ 61 ശതമാനവും.
കഴിഞ്ഞ 24 മണിക്കൂറിനുള്ളില് ആകെ 1,115 കോവിഡ് മരണങ്ങളാണ് രാജ്യത്ത് റിപ്പോര്ട്ട് ചെയ്തത്. മഹാരാഷ്ട്രയില് 380 പേരും കര്ണാടകത്തില് 146 പേരും തമിഴ്നാട്ടില് 87 പേരും മരിച്ചു.
PIB Headquarters
അന്താരാഷ്ട്ര വനിതാദിനം ആചരിച്ചു
കേന്ദ്ര സമുദ്രമത്സ്യ ഗവേഷണ സ്ഥാപനത്തിൽ  അന്താരാഷ്ട്ര വനിതാദിനം ആചരിച്ചു. അച്ചന് കരൾ ദാനം നൽകിയ എംബിബിഎസ് വിദ്യാർത്ഥിനിയായ അനുവിന്ദ അനിൽ മുഖ്യാതിഥിയായി. ഏക മകളായ അനുവിന്ദ അച്ചന് വേണ്ടി കരൾ ദാനം ചെയ്ത സാഹചര്യം സദസ്യരുമായി പങ്കുവെച്ചു.
അവയവദാനത്തിന്റെ പ്രാധാന്യം ശരിയായ രീതിയിൽ എല്ലാവരിലുമെത്തിക്കണമെന്നും അവർ പറഞ്ഞു. സിഎംഎഫ്ആർഐയിലെ വിമൺസെൽ ആണ് പരിപാടി സംഘടിപ്പിച്ചത്. ഡോ സുനിൽ മുഹമ്മദ് അധ്യക്ഷത വഹിച്ചു. ഡോ മിറിയം പോൾ ശ്രീറാം, ഡോ സന്ധ്യ സുകുമാരൻ എന്നിവർ പ്രസംഗിച്ചു.